Mauersberger dirigerer Dresdner Kreuzchor på Wartburg i 1954
**Rudolf Mauersberger** (født 29. januar 1889 i Mauersberg ved Marienberg, i det daværende kongeriket Sachsen; død 22. februar 1971 i Dresden) var en tysk korleder og komponist.

Liv og virke
------------

### Oppvekst og karrière

Kreuzkirche på Altmarkt i Dresden
Rudolf Mauersberger ble født som eldste sønn av en kantor og lærer i Mauersberg i Erzgebirge. I familien hadde det vært kantorer i Ezgebirge, i mange generasjoner. Han gikk på landsbyskole, og fra 1903 til 1909 på lærerseminaret i Annaberg, der han ledet seminarorkesteret.

Han studerte fra 1909 til 1912, og deretter fra 1918 til 1919 ved Hochschule für Musik und Theater Leipzig. Mauersbergers lærere i Leipzig var Robert Teichmüller (klaver), Karl Straube (orgel), Stephan Krehl (teori) og Hans Sitt (orkesterdireksjon). I 1914 vant han Nikischprisen i komposisjon.

I den første verdenskrigen var han fra 1915 til 1918 soldat og militærmusikkdirigent i Bad Lausick ved Leipzig. Etter krigen var han fra 1919 og i seks år kantor og organist i Annakirche i Aachen og i Aachen konserthus.

I 1925 ble han etter anbefaling fra Karl Straube, sjef for kirkemusikken i delstaten Thüringen (*Landeskirchenmusikwart*) og kantor i Johann Sebastian Bachs døpekirke St. Georg i Eisenach. Der grunnla han et guttekor (Georgenchor) og Bachchor Eisenach.

### Dresden

Mauersberger ble i 1930 blant 80 søkere utnevnt til Kreuzkantor og leder av det berømte Dresdner Kreuzchor, hvor han tiltrådte 1. juli 1930. Han ble i 1931 utnevnt til direktør for kirkemusikken (*Kirchenmusikdirektor*). Mauersberger var leder av Kreuzchor i mer enn 40 år.

Mauersberger var medlem av NSDAP fra 1. mai 1933. Det er hevdet at Mauersberger sterkt forsøkte å holde NS-ideologien fra Kreuzchor og han nektet å oppføre NS-sanger med koret. I stedet la han vekt på det kristelige preg av koret, forøvrig også i den senere DDR-tiden.

*Kruzianere* fra denne tiden forteller at koret en eneste gang ble tvunget til å bruke Hitlerjugenduniformer, ved avreise fra Dresdner Hauptbahnhof til en konsertreise til det okkuperte Nederland. Da Mauersberger ble kjent med dette lot han seg kjøre til den neste stasjon, Dresdner-Neustadt og ba deretter sangerne om straks å skifte fra den brune uniformen til sivile klær.

### Norgesbesøk

Den 28. oktober 1937 holdt Mauersberger og Dresdner Kreuzchor konsert i Oslo domkirke som del av en Skandinavia-turne. Organist Arild Sandvold medvirket under konserten.

Fra 20. april 1938 bar han tittelen professor. Mauersberger satte seg ut over oppføringsforbudet Tyskland, og fremførte verker av komponister som Felix Mendelssohn Bartholdy og Günter Raphael, senest høsten 1938 under korets andre USA-turné.

Han utviklet liturgien i Kreuzkirche også som en motvekt til datidens nazistiske kulthandlinger. Enkelte av hans messer er fremdeles del av jule- og påskefeiringen i Kreuzkirche i Dresden.

### Bombingen av Dresden

Under bomberaidene mot Dresden 13. februar 1945 oppholdt Rudolf Mauersberger seg i Dresden. Huset han oppholdt seg ble truffet av bomber, men Mauersberger ble uskadd, bortsett fra en lammelse i hånden. Kreuzkirche og det meste av korarkivet ødelagt. Mauersberger hadde prøvd å finne guttene i koret, Dresdner Kreuzchor i skolebygningen. Da også denne ble truffet av bomber forsvant guttene derifra i panikk. Elleve korgutter døde under angrepene.

Noen dager etter bombingen var Rudolf Mauersberger tilbake i Dresden og hentet ut det som var igjen av notemateriale i kirken. Hjemme i Mauersberg arbeidet han deretter på Dresdner Te Deum og andre små komposisjoner. Langfredag 1945 som er den tradisjonelle oppføringsdag for Mattheuspasjonen, slo det ham at Jeremia klagesanger som ingen andre bibeltekster, var beskrivende for ødeleggelsene under andre verdenskrig. For Mauersberger sto ødeleggelsen av Dresden fremst i minnet. Han startet på motetten Wie liegt die Stadt so wüst som deretter ble til i løpet av fire dager.

### Etter den andre verdenskrig

Den første vesper med Kreuzchor etter den andre verdenskrigen fant sted 4. august 1945 i den utbrente Kreuzkirche. Under gudstjenesten ble motetten Wie liegt die Stadt so wüst uroppført.

Mauersberger fremførte Bachs h-Mollmesse tre ganger i 1968, i en alder av 79 år. Han fremførte en rekke verker av Bach og Heinrich Schütz og arrangerte årlig Heinrich Schütz-dagene med Kreuzchor i perioden 1955-1970.

### Utmerkelser

Mauersberger mottok i 1950 sammen med Kreuzchor DDRs nasjonalpris 2. klasse og i 1964 Martin Andersen Nexø Kulturpris. I 1954 ble han utnevnt til pedagogisk æresdoktor ved Humboltuniversitetet i Berlin og i 1959 teologisk æresdoktor ved Philipps-Universität Marburg. Han var medlem av CDU i DDR. I 1969 mottok han Vaterländischer Verdientsorden i gull. Han hadde i 1955 mottatt den samme orden i bronse, sammen med Kreuzchor.

Han ble æresmedlem av det internasjonale Schützselskapet i 1964, Neue Bachgesellschaft i 1969 og Dresdner Philharmonie i 1970. Han er gravlagt i familiegraven i Mauersberg. I Mauersberg er det opprettet museum til ære for ham og hans bror Erhard Mauersberger, som var Thomaskantor i Leipzig fra 1961 til 1970.

I Dresdens bydel Striesen er det oppkalt en gate etter Mauersberger.

Verker i utvalg
---------------

### Korverk for soli og blandet kor a capella

* *Tag und Ewigkeit*, 1943
* *Weihnachtszyklus der Kruzianer*, 1944-1946, bl.a. "Kleiner Dresdner Weihnachtszyklus", 1951
* *Chorzyklus Dresden*, 1945-1950, sluttført 1955, innledes med motetten Wie liegt die Stadt so wüst, Erzgebirge, 1946-1954
* *Der kleine Jahreskreis*, 1950

### Kirkemusikalske verker

* *Christvesper mit Turmgesängen*, 1932-1963
* Christmette, 1936
* "Fangt euer Tagwerk fröhlich an", 5 små *Spruchmotetten* 1940, 1943
* *Ostermette*, 1941
* *Dresdner Te Deum*, 1944/45
* *Passionsmusik nach dem Lukasevangelium*, 1947
* *Dresdner Requiem*, 1947/48
* *Geistliche Sommermusik*, 1948
* *Eine kleine Weihnachtskantate*, 1948
* *Motette vom Frieden*, 1953
* *Evangelische Messe*, 1954
* *Gesänge für die Kreuzkapelle zu Mauersberg*, 1954-1956

### Profane verker

* *Maiwärts*, et ode til våren, 1917/18
* *Pfeifen*, 1942
* *Kritik des Herzens*, 1958
* *Habt Ruh und Frieden*, Minnesang, 1943
* *Drei Jahreszeitengedichte*, 1965/66

### Instrumentalmusikk

* Klavertrio c-Moll, 1913/14
* *Introduktion, Ciaconna und Choral* e-Moll for orgel, 1912-1914
* *Introduktion und Passacaglia* a-Moll for orgel, 1912-1914
* *Präludium und Doppelfuge* d-moll for orgel, 1912-1914
* *Freie Orgelwerke*, 1914-1916
* *Sinfonie* e-Moll (Tragische), 1914-1916

Diskografi
----------

Med Dresdner Kreuzchor:

* J. S. Bach, h-moll Messe, BWV 232
* H. Schütz, Geistliche Chormusik 1648
* H. Schütz, Psalmen Davids
* Chormusik – Historische Aufnahmen des Rundfunks und des VEB Deutsche Schallplatten Berlin
* Fangt euer Tagwerk fröhlich an – Volkslieder / Chöre

Med Kreuzchor og Thomanerchor, under samarbeidende musikalsk ledelse med hans bror Erhard Mauersberger:

* J. S. Bach, Matteuspasjonen

Den musikalske arv etter Mauersberger
-------------------------------------

Den musikalske arv etter Rudolf Mauersberger omfatter ca 475 katalognumre med manuskripter, avskrifter eller kopier og blir oppbevart i musikkavdelingen til Sächsische Landesbibliothek – Staats- und Universitätsbibliothek Dresden Søkeord: Mus.11302-.

Referanser
----------

1. 1 2   Gemeinsame Normdatei, besøkt 29. april 2014[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2   Munzinger Personen, Munzinger IBA 00000001956, besøkt 9. oktober 2017[Hentet fra Wikidata]
4. 1 2   Brockhaus Enzyklopädie, Brockhaus Online-Enzyklopädie-id mauersberger-rudolf[Hentet fra Wikidata]
5. ↑   Gemeinsame Normdatei, besøkt 31. desember 2014[Hentet fra Wikidata]
6. 1 2   www.deutsche-biographie.de[Hentet fra Wikidata]
7. 1 2  «Rudolf Mauersberger - Munzinger Biographie». *www.munzinger.de*. Besøkt 13. januar 2019.
8. 1 2 3  Schicha, Ulrich (1990). *Neue Deutsche Biographie, Band 16*.
9. ↑  Fred K. Prieberg: *Handbuch Deutsche Musiker 1933–1945*, CD-Rom-Lexikon, Kiel 2004, S. 4.492.
10. ↑  Dieter Härtwig/Matthias Herrmann (Hrsg.): "Der Dresdner Kreuzchor"; Ev. Verlagsanstalt, Leipzig 2006, ISBN 978-3374024025
11. ↑  Aftenposten 29. oktober 1937. Konsertanmeldelse ved David Monrad Johansen.
12. ↑  Ernst Klee: *Das Kulturlexikon zum Dritten Reich. Wer war was vor und nach 1945.* S.Fischer, Frankfurt 2007, ISBN 978-3-10-039326-5, S. 398.
13. 1 2  Grün, Mathias (1986). *Rudolf Mauersberger Studien zu Leben und Werk*. Gustav Bosse Verlag Regensburg. s. 89. ISBN 3 764923199.
14. ↑  Herrmann, Matthias: Rudolf Mauersberger (1889 - 1971), Werkverzeichnis (RMWV) 2. gänzl. neu bearb. Aufl. Dresden, Sächs. Landesbibliothek, 1991. - XI, 155 S. - Studien und Materialien zur Musikgeschichte Dresdens Bd. 3

Eksterne lenker
---------------

* (en) Rudolf Mauersberger – kategori av bilder, video eller lyd på Commons Rediger på Wikidata

Portal: Tyskland

|  |  |
| --- | --- |
| Oppslagsverk/autoritetsdata | Prabook **·** Brockhaus Enzyklopädie **·** Deutsche Biographie **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** CiNii **·** Munzinger (iba) **·** MusicBrainz **·** Discogs **·** AllMusic
 |